Knud Erik Hansen (SF), 2000-11-21:
Det har været meget mærkværdigt at følge tilblivelsen af dette charter.
Det har haft menneskerettighederne som overskrift, men for mange lande har den reelle overskrift været et skridt mod en forfatning for en føderal europæisk stat, og det har skæmmet processen.
Men resultatet er blevet, at de, der har ønsket, at dette charter her og nu skulle åbne op for en udvikling mod en føderal stat, har måttet trække det korte strå; de har ikke fået, hvad de ville.
Det har været SF's ønske, at EU-institutionernes forpligtelser over for menneskerettighederne skulle gøres synlige og klare.
EU er ikke en stat og har derfor ikke forpligtelser som stat over for den europæiske menneskerettighedskonvention.
EU er imidlertid et foretagende med ganske megen magt, og det er derfor et rimeligt krav, at der kommer klarhed over EU's institutioners forpligtelser over for menneskerettighederne.
Der har været en række snublesten i denne proces.
En af dem har været forholdet til den europæiske menneskerettighedskonvention og Menneskerettighedsdomstolen i Strasbourg, og om et EU-charter ville betyde, at EF-Domstolen overtog Strasbourgdomstolens opgaver og dermed svækkede den europæiske menneskerettighedskonvention.
Det kostede nogle sammenstød, men problemet er nu løst, således at dér, hvor der er parallelle bestemmelser mellem konventionen og charteret, er det konventionens tekst, der er overordnet, og ikke kun teksten, men også tolkningen, som bl.a. kommer til udtryk gennem Domstolens praksis.
Med andre ord: EF-Domstolen vil være underordnet i forhold til Den Europæiske Menneskerettighedsdomstol i Strasbourg.
En anden snublesten har været den underliggende, gamle dagsorden om at bruge charteret til udvidelse af EU's opgaver og kompetencer.
Når man læser charteret, er det ikke svært at finde steder, hvor der er nævnt opgaver, som EU ikke har.
Men der ligger i charteret nogle udtrykkelige bestemmelser om, at uanset de mange ord tillægger dette charter ikke EU nye opgaver eller nye kompetencer, og det ændrer heller ikke på de kompetencer og opgaver, der er fastlagt i traktaterne. Vi opfatter i SF ikke diskussionen om menneskerettighederne over for EU's institutioner som færdig.
Det er ikke muligt nu, og det bliver også en lang proces, før det eventuelt kan lade sig gøre.
Diskussionen om charter og forfatning er givet heller ikke færdig, når vi ser på den diskussion, der foregår i EU.
Det er altså den diskussion, vi skal tage, og det ville også være uærligt, hvis man ville gemme denne diskussion om forholdet mellem EU og medlemsstaterne under dække af en diskussion om menneskerettigheder.
Det reelle udgangspunkt er så at diskutere forholdet mellem EU og landene, og at man derefter tilpasser menneskerettighederne til de forhold, man nu bliver enige om.
Men når EU er en sammenslutning af stater og ikke en stat i sig selv, er det de enkelte lande, der har hovedansvaret for at sikre menneskerettighederne over for borgerne, og for ikke at snigløbe den diskussion er det for os at se ubetinget vigtigt, at charteret på topmødet vedtages som et politisk dokument og ikke som noget andet.
Jeg skal derfor fremsætte følgende: Forslag til vedtagelse »Folketinget finder, at det af konventet vedtagne charter løser opgaven med at synliggøre menneskerettigheder og grundlæggende holdninger, som EU's institutioner skal leve op til i forhold til borgerne og finder det væsentligt - at charteret ikke ændrer på kompetencer og opgaver i EU i henhold til traktaterne og dermed heller ikke på arbejds- og kompetencefordelingen mellem EU og landene i EU, - at tekster, der indeholder rettigheder svarende til rettigheder i den europæiske menneskerettighedskonvention har samme betydning og omfang som konventionen, og at det betyder, at tekster i charteret skal tolkes både ud fra den europæiske menneskerettighedskonvention og ud fra Den Europæiske Menneskerettighedsdomstols praksis.
Folketinget finder, at det er en forudsætning for dansk tilslutning til charteret på topmødet i Nice den 7.-8. december 2000, at det godkendes som et politisk dokument.«